**PROF. DARCHHAWNA TAK KHA AW!**

* R. Lallianzuala

Chairman, MLDB

28.03.2025

Pu Chairman leh Prof. Darchhawna \hiannu Pi Hmingthanzami, GAC Principal Pu Mabiaka leh vawiina lo pungkhawm \hian duh takte u,

Govt. Aizawl College-in in College kum sawmnga a tlin (Golden Jubilee) lawmna chi khat atana **National Seminar on A Study of Prof. Darchhawna’s literary works**  in huaihawta ka lo tel thei hi ka lãwm hle mai. Prof. Darchhawna kha a Sap\awng takin – Writer, Essayist, Historian, Sportsman, Educationist, Music Teacher, Culture Promoter leh Theologian a ni a. Kan mithiamten Prof. Darchhawna thawhhlâwkna kawng hrang hrangte an rawn pho lang dâwn a, kha lam kha chu ka luh chilh ve tehchiam lo vang a. Vawiinah hian a lunglenthlâk ka ti a. Prof. Darchhawna ka hriat reng dan mitthlaa lo lang ang angte ka’n thlasik mau puah chhuahpui phawng phawng mai dâwn a ni.

Prof. Darchhawna hming ka hriat \anna chu kum 1973-ah khan a ni a. Chutih laia MZP Chanchinchu Editor chu Pu Siamkima a ni. June 1973 chhuak MZP Chanchinbu-ah khan **Mizoram Education**  **Department chu fuke kimin a ding ve \an ta** tih an rawn ziak a. Hotu lian zawng zawng tih mai tur hming leh an nihna an rawn chhuah a. A hmain Director Dr. G.N. Chatterjee chuan a hna a chelh mêk tawh a. Joint Director atan Pu Lalnuntluanga M.Sc., Lecturer in Mathematics Gauhati University ami chu ruat a ni a. Tin, Deputy Director-ah Pu DP Barua MA.,Ph. D (Lecturer and Head of History Department) leh Pu Hranthanga MA (Lecturer & Head of Pol. Science Department) PM Govt. College, Aizawl-a mite chu ruat an ni a. Pu Lal Chungnunga BA.,BT, Inspector of Schools chu Deputy Director of Education (Schools) tih hmingah dah a ni bawk tih te kan lo chhiar a.

A phek dawt chiah kan han chhiar zel a. Principal PM Govt College-ah Pu Saingenga, Lecturer & Head of Philosophy Department chu a awm ta a, Vice Principal-ah Pu Rokamlova MA., Lecturer & Head of Lushai Department chu a awm ta bawk tih dawtah hei hi kan hmu leh a.

\*Professors : P.M. Govt. College-a Lecturer Professor-a kai sângte : Pu Siamkima MA (Head of English Dept.). Pu Peter Lianhleia MA (English), Pu J.W. Smith MA (Head of Economics Dept.), Pu P. Gohain (Economics), Pu C.R. Nag MA (Philosophy), **Pu** **Darchhawna MA (History)**  tih te an ni a. Chu chu Champhai-a Pawl Sarih kan zir kum a ni a. Khami kum kha Prof. Darchhawna hming ka hriat \an kum a ni.

A kum leh 1974-ah Mizorama College Zirtirtuho Conference PMG College-ah a awm leh a, chuta a huhova an thlalâk chu Champhai College zirtirtuten an rawn hàwn a. An hming a inziak kim biai a. Tah chuan Prof. Darchhawna thla ka lo hmu ve thei ta a.

Kum 1975 kum February ni 12 atanga 14 chhung khan AIJAL CLUB ah khatih laia College-a Mizo subject Lecturer-te pualin SEMINAR huaihawt a ni a. Shillong-a College Lecturer-te leh Mizorama College tlem te PMG College, Lunglei College, Champhai College leh Serchhip College a\ang tein chu Seminar chu an hmang a. An Seminar Papers erawh chu bu chhah èl àwl tham tak a ni. Chutah chuan, Prof. Darchhawna khan, amah Mizo subject zirtirtu a ni lo nachungin, Paper tih tham zet mai **Mizo Literature Chhuina** tih a ziak a. Chu Paper chu MEICHHER thla tin chhuak chanchinbu-ah thla thum chhung – October a\anga December 1975 ah te tihchhuah a ni. A hlu hle mai.

Kum 1978-ah PUC Second Year zirlai kan nih laiin, October thla tawp lamah Shillong-ah kâr khat awh Gospel Campaign a awm a, tah chuan Deputy Director of Education hna a lo chelh tawh a. Campaign Speaker atan Shillong Mizo Kohhran Hruaituten Prof. Darchhawna chu an han chah thla a. Banner an tàrah Speaker hming bulah **Mr.** tih an lo ziak a. Zan khat hnuah an thlâk leh nghal. A chhan chu kum 1978-a Chhimphei Presbytery Inkhawmpuiah Kulikawn Kohhran Upaa nemngheh zawh hlim hlawt a lo ni tawh a. Amah tak phei kha chuan **Upa** tih kha a phût lua lo; **Shri** Darchhawna êm pawh in tih loh hi te a ti mai mai a! Chumi kumah te chuan Mizo \awnga Solfa zirna bu a buatsaih *The Rudiments of Music*  tih bu kum 1970-a chhut kha Pu Ro Chhuah Thanga nghah \hin Laitumkhrah Bazar kawngpui àna dawrah an la zuar a, bu khat pawh ka lei ve nghe nghe. Kha lehkhabu kha hmuh tur la awm tak ang maw.

Prof. Darchhawna kha solfa thiam satliah ni mai lo, thiam chungchuang tak a ni. Prof. Darchhawna leh Music hi a inkungkaih riau va. Khatia 1970-a a lehkhabu ziah hnu lamah khan **Music Dictionary** bu a buatsaih leh a. He lehkhabu hi kum 2005-a Padma Shri Chawimawina a dawn lawm ni-ah khan kan lek fur a nih kha.

Solfa lam chauh lo pawh lehkhabu buatsaih dang a nei nual. **Chanchin |ha Eng** tih bu a lehlin hi chhiar in awm tawh nual ka ring. **Kohhran Chanchin** tih leh **Kohhran Thurin** tih lehkhabu a ziah pawh saw kan Seminar-na Hall bathlarah hmuh theihin a awm. ‘Baptist Principles’ tih bu Sap\awnga inziak, New South Wales Baptist Theological College-a an hotu, Dr. K. R Manley-a ziah chu **Baptist Kohhran Inkaihhruaina** tiin Prof. Darchhawna khan a her rem a, kum 1976-ah Lunglei College Principal a nih laiin chu lehkhabu chu chhut a ni a. Thuhmahruai chu Rev. H.S. Luaia, chutih laia Baptist Church of Mizoram General Secretary-in a ziak nghe nghe. He lehkhabu hi lei tur a awm lohna a rei tâk êm avangin kum 2024-ah khan ka type chhuak leh vek nghe nghe. Kum 2025-ah te hian tu publish emaw berin chhu nawn leh thei ila a duhawm ka ti hle mai.

Essays hi a ziak a ziak mai a. Chungte chu MBSE leh MZU hian class hrang hrang zirlai, Prose text-ah an hmang thluah mai. Chungte leh a thuziak dangte chu **Beisei Ram** leh **Beisei Ram II**-ah kan chhiar thei hlawm a. Prof. Darchhawna kha fakawm tak a ni.

Kum 1988-ah han kir leh ta lawk ila. Hrangbana College-a ka thawhpui Pu B. Lalthangliana nen April ni 8, Zirtawpni-ah Lunglei panin MST Bus-ah kan chuang phei dun a. Ani Pu Thangliana chu Lunglei Govt. College Principal Quarters-ah, Prof. Darchhawna te chenna inah a innghat a. Principal Quarters bula Staff Quarters dangah Pu FJ Ralzuala te chhungkua leh Pu C. Hrangdula te chhungkua an awm. Kei chu Lunglei Chanmari-ah Pu Thanhâwla (Pu Durra Chawngthu fapa) inah ka innghat thung a. A tuk Inrinni-ah chuan Prof. Darchhawna chuan nilêngin Lunglei Govt. College Principal Car min hmantir a.

Chu chuan Zotlâng, Serkawn, Zohnuai, Bazar Veng leh Rahsi Veng thlanmual te kan tlawh kual a. Hla phuah thiam leh thu ziak mi thi tawhte thlan kan tlawh kual a ni ber a. Lunglei Zotlâng thlanmuala Rev. Zathanga (1880-1976) thlan a\angin kan han \an a. Lunglei Rahsi Venga H. Lalringa (1928-1958) thlan kan tlawh hnuhnûng ber a. Rahsi Veng thlanmual a\ang chuan LGC Principal Quarters ah kan kir a. Amah Prof. Darchhawna hovin Lunglawnah a u Rothanga (GM High School Champhai-a kan Headmaster lo ni tawh) te inah kan han tlai lêng zui nghe nghe. Thlanmual kan tlawh zuai zuai a ni ngawt lo va. Khami \uma kan Lunglei zin khan Pu Durra Chawngthu, Rahsi Veng Kohhran Upa te nupa te, Pi Nuchhungi (Padma Shri) te nupa te, Pu T. Nghakliana leh Pu J. Buana, Padma Shri dawng hlim te kan tlawh bawk. Pu C. Saizâwna erawh chu Aizawla a zin lai a ni. Khami kuma kan \hian dùn Lunglei zin kha kan kumkhaw sawi a tling vein ka hria. Mi chi hrang hrang kan tlawh theihna chhan kha Prof. Darchhawnan min puihna azârah a ni takmeuh a ni.

Art & Culture Department Director hna a chelh chhûnga kan inkawp dan zawng zawng kan sawi hman lo. A pension dâwna kan thil tawn erawh han sawi leh hrãm ila. Kum 1993 December thlaah khan Indira Gandhi Rashtriya Manav Sangrahalaya, Bhopal Madhya Pradesh-ah International Tribal Meet a awm dâwn a. Chutah chuan Mizoram Art & Culture Department pawh hnam làm (cultural dances) entir tur rual khat tir ve tur an ni a. Seminar pawh a awm dâwn bawk a. Chutah chuan Pu B. Lalthangliana nen Seminar chhim tura kal turin kan hming kan pe ve a. Amaherawhchu Krismas dâwn \êpa hun zu hmang tur kan nih dâwn vang kha ni maw, Mizoram Sawrkar hotute chuan Seminar chhimtu tur chu tirh loh mai ni se an ti ta a. |hulh awma ka awm tawh hnuah chu Cultural Troupe Leader turin kei, khatih laia Hrangbana College-a English Department Zirtirtu kha min hnawn ta deuh va. Ka zu kal ve ta teh pouh va. Kha kha *train*-a ka chuan \anna a ni chauh nghe nghe.

Ka han sawi duh taka chu kan lo haw lam Shillong a\anga Aizawl hàwna tur Bus a vâng ta khawp mai a. Chutah chuan Art & Culture Department Director Prof. Darchhawna leh Joint Director Pi Boichhîngpuii leh Deputy Director Pu C. Làitânga te khan kan harsatna min hriat thiampui êm êm a. Bus *hire* tur kan hmuh ang ang a rate sâng eng ang mah se, *hire* min rawn phalsak ta thlap a. Shillong a\anga Aizawl thlenga hire-na Sawrkar rate aia man toin Shillong a\anga Silchar thleng lek kan chuanna tur Bus kan *hire* ta a. Silchar chu kan rawn thleng thei ta hrãm a. Silchar a\ang chuan Aizawl chu MST Bus-ah thâwl angreng takin December ni 24-ah Aizawl kan thleng thei ta a. Mahni khuaa Krismas ruai min \heh theih tirtu an nih avangin anni chungah khan kum sawmthum a liam hnu pawh hian kan la lãwm reng, kan theihnghilh thei lo. Làwmawm tak a ni.

Mizo Writers Association hian thu leh hla thaa Zofate chãwmtu, la dam lai, kum 65 tling tlawh chin hi **Thu leh Hla Kûtpui-**ah kan chawimawi \hin a. Kum 1987 a\ang khan kum thum danah zel chu **Thu leh Hla Kûtpui** chu kan hmang \hin. Prof. Darchhawna pawh kum 2002, September ni 17-ah khan Vanapa Hall-ah mi dang sawm leh pakhatte rualin chàwimàwi a ni . An zingah Pu Lalhmuaka Aizawl Zotlang, Dr. Lalthanliana Electric Veng, Capt. L.Z. Sailo Mission Veng, Pu H. Kaphlira Republic Veng, Pu Remkunga Tuikhuahtlang, Pu C. Lalbiaknema Republic Veng, Pu K. Saibela Republic Veng leh Prof. Darchhawna aia naupang zawk Pu Lalhmingliana Saiawi Chaltlang ten mual min liamsan tawh a. He Seminar kan hman (28.03.2025) thlenga min la dampui zelte chu Pu Lalthangfala Sailo Chaltlang South te, Pu V. Thangzàma Dawrpui Vengthar leh Pu C. Lalkhawliana Chanmari te chauh an ni ta.

Mizo Writers Association bawk hian **Ziak Mite Chanchin** a buin \um thum a ti chhuak tawh a. A hmasa ber kum 2002-a chhuahah chuan mi 23 chanchin ziah a ni a. A Bu hnihna kum 2008-a tihchhuahah **Prof. Darchhawna Chanchin** hi Dr. Rualkhuma Colney-in phek 6-a thui a ziak a ni. Bu Thumna hi kum 2023 July 23-ah khan Pi Zaii Hall Synod Conference Centre Mission Vengah tlângzarh a ni leh a. Khami ni kha Prof. Darchhawna nen hmun leh hmuna kan inhmuh tawp ni a lo ni ta reng mai. December 27, 2023 zing dar 3:45-ah lung lam \hat lohna avangin mual min lo liamsan ta phut mai kha a ni a. Amah vuina hunserh tak tak Hall-a hman hmaa a chenna inah uina thu hun rei lo te ka sawi ve zawk a. Prof. Darchhawna kan zingah awm tawh mah suh se, a kutchhuak \ha leh a sulhnu duhawm tak takte \hangtharten kan chhui zel ang.

Heng thu sawi hian vawiina Seminar hi \angkai taka kan hman turin lãwm takin ka hawng e.